36. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ.Τ.357/297 της 30 Ιαν./10 Φεβρ. 1981 (ΦΕΚ Β΄ 87) Περί συστάσεως Κεντρικού Γραφείου Τελωνειακών Στοιχείων. -Έχοντας υπόψιν: 1.Τις διατάξεις: α)Του άρθρου 2 παραγρ. 4 του Ν. 51/1975 «περί αναδιοργανώσεως των δημοσίων πολιτικών υπηρεσιών». β)Των άρθρων 85 έως και 138 του Π.Δ. 636/1977 «περί διαρθρώσεως του Υπουργείου Οικονομικών και Οργανισμού των Υπηρεσιών αυτού», 2.Την προκύπτουσα ανάγκη εκ της εντάξεως της Ελλάδος στις Ευρωπαϊκές Κοινότητες για συστηματική ενημέρωση αυτών επί της κινήσεως του εξωτερικού εμπορίου της χώρας μας, αποφασίζουμε: 1.Συνιστάται στην Κεντρική Υπηρεσία της Γενικής Διευθύνσεως Τελωνείων, Γραφείο συγκεντρώσεως και παροχής τελωνειακών στοιχείων, υπό τον τίτλο Κεντρικό Γραφείο Τελωνειακών Στοιχείων, υπαγόμενο απ’ ευθείας στο Γενικό Διευθυντή Τελωνείων. 2.Η αρμοδιότητα του Γραφείου αυτού ανάγεται εις τα κάτωθι θέματα: α)Μέριμνα για τη συγκέντρωση από τις τελωνειακές υπηρεσίες της χώρας και αποστολή για μηχανογραφική επεξεργασία στο Μηχανογραφικό Κέντρο του Υπουργείου Οικονομικών (ΜΗ.Κ.Υ.Ο.) των αναγκαίων στοιχείων για την παρακολούθηση της διακινήσεως του εξωτερικού εμπορίου της χώρας ήτοι, στατιστικών, φορολογικών, παρακολουθήσεως ορισμένων ειδών ή καθεστώτων κ.λ.π. β)Παρακολούθηση της επεξεργασίας των ανωτέρω στοιχείων από το ΜΗ.Κ.Υ.Ο. και συνεργασία με αυτό για την αποστολή των στοιχείων που προκύπτουν από την  επεξεργασία αυτή στους κατά περίπτωση αποδέκτες τους βάσει των κειμένων διατάξεων ήτοι Ευρωπαϊκές Κοινότητες Εθνική Στατιστική Υπηρεσία Ελλάδος, Υπουργεία Οικονομικών, Γεωργίας, Εμπορίου κ.λ.π. γ)Μέριμνα για την αποστολή στους κατά περίπτωση αποδέκτες απ’ ευθείας από τις Τελωνειακές υπηρεσίες ή μέσω του Κεντρικού Γραφείου Τελωνειακών Στοιχείων όσων εκ των στοιχείων δεν μπορούν να προκύπτουν από την επεξεργασία των στοιχείων στο ΜΗ.Κ.Υ.Ο. δ)Διαχείριση και παρακολούθηση των ποσοστώσεων και οροφών των προβλεπομένων από το δασμολόγιο, το σύστημα των γενικευμένων προτιμήσεων και τις προτιμησιακές συμφωνίες της Ε.Ο.Κ. και η άμεση ενημέρωση των αρμοδίων υπηρεσιών της Ε.Ο.Κ. επί της εξελίξεως αυτών. ε)Διεξαγωγή πάσης φύσεως αλληλογραφίας με τις υπηρεσίες των Ευρωπαϊκών Κοινοτήτων σχετικά με την παροχή στοιχείων προς αυτές. στ)Πάσα άλλη εργασία που αποσκοπεί στη συγκέντρωση, επεξεργασία και παροχή τελωνειακών στοιχείων σχετικών με τη διακίνηση του εξωτερικού εμπορίου στη χώρα μας ήτοι στατιστικών, φορολογικών, παρακολουθήσεως ορισμένων ειδών ή καθεστώτων κλπ. 3.Το ανωτέρω Γραφείο επανδρούται σε πρώτη φάση με δύο Τελ/κούς υπαλλήλους εκ των οποίων ο ένας, ο οποίος και θα προΐσταται του Γραφείου, είναι του κλάδου ΑΤ1 Τελωνειακών με βαθμό 6ο, 5ο, ή 4ο και γνωρίζει σε ικανοποιητικό βαθμό την Αγγλική ή Γαλλική γλώσσα και ο άλλος είναι του κλάδου ΜΕ οιουδήποτε βαθμού και γνωρίζει Ελληνική και ξενόγλωσση γραφομηχανή. 